Блог - Наблюдаването на успешните хора наоколо е бързо и безплатно обучение - KARIERI.bg
Кариери | 29 Окт 2018, 11:02 2835 прочитания, 0 коментара
В поредицата Пет минути със..." ви срещаме с вдъхновяващи личности и професионалисти в различни области. Тази седмица на гости в рубриката е Кара Койл, творчески директор на рекламната агенция Ogilvy в Ню Йорк. Тя е водещата сила зад комуникацията на Morton Salt за последните три години. За марката тя създава впечатляващото видео към The One Moment на OK Go, което събира над 40 млн. гледания през 2017 г. Кара е работила по кампании за всичко възможно – от почистващи еко продукти за дома до противозачатъчни. Казва, че така и не е намерила своята ниша в рекламата, но и не смята да го прави.
Кара Койл ще бъде и сред гост-лекторите в българското издание на акселераторската програма See It Be It, което тази година ще се проведе на 4 ноември в Хотел "Маринела" в София. В рамките на събитието специалисти на водещи позиции в рекламния и маркетинговия бранш ще говорят за жените, силата на идеите, професионалното развитие, важността на различните гледни точки и развитието на рекламната индустрия. Програмата е създадена през 2014 г. от най-големия и значим рекламен фестивал в света Cannes Lions International Festival of Creativity в отговор на дисбаланса мъже-жени в рекламната индустрия, а в България се организира от рекламна агенция Noble Graphics. Събитието е със свободен достъп, но задължителна предварителна онлайн регистрация. Повече информация за програмата и лекторите в българското издание ще намерите на официалната страница на инициативата.
Като малка исках да стана... детектив. Обичах романите за Нанси Дрю.
В училище бях... невероятно дисциплинирана.
На моето първо интервю за работа... някак си започнах да говоря за клинове. Добро напомняне да се придържаме винаги към основните точки в разговора.
Моята първа работа беше... съветник в летен лагер.
От нея се научих на... търпение.
Определям себе си като... човек със силна воля. Независима. Пряма.
Моята суперсила е... възприемчивостта. Умея да чета хората.
А талантът, който бих искала да имам, е... умението да водя преговори.
През последните години се занимавам с... изграждането на кариерата ми.
Кариерата ми прилича на... не на много други. Никога не съм ходила в художествено училище. Или училище за портфолио. Промъкнах се (и после се изкачих) в рекламния бранш.
Работата с мен е... колаборативна и ефективна.
Обичам работата си, защото... в същността си е свързана с писане.
Най-голямото предизвикателство в работата ми... са ненужните домогвания.
В свободното си време... готвя, за да се отърся от стреса.
Радвам се, когато... ям геврек в Сентръл парк в събота сутрин.
Ядосвам се, когато... времето ми е пропиляно.
Качеството, което харесвам най-много в себе си, е... откровеността.
А това, което не харесвам, е... циничността.
Качеството, което най-много ценя у другите, е... да подхождат към проблемите по начин, за който никога нямаше да досетя. Различните, странни умове са красиво нещо.
А това, което не харесвам, е... самооблагата. Винаги ще ти се върне тъпкано.
Принципът (или мотото), което неотменно прилагам в работата си, е... редактиране, редактиране и пак редактиране. Всичко – от имейл до манифест – трябва да се преглежда поне два пъти.
Ако можех да се върна назад,... щях да се науча говоря свободно втори език.
А ако можех да скоча с няколко години напред в бъдещето,... щях да посъветвам себе си да взимам повече рискове.
Трите места, без които не мога, са къщата, в която отраснах. Брегът. Леглото ми.
Трите неща, без които не мога, са... Книгите. Сарказмът. Семейството ми.
Най-голямата жертва, която съм правила заради работата си, е... да живея на другия край на страната далече от съпруга си в продължение на 8 месеца. Останах, за да завърша проект. Беше предизвикателство във всяко отношение – от финансова, логистична и емоционална гледна точка. Но в крайна сметка си заслужаваше. Проектът спечели 6 отличия в Кан.
В бъдеще виждам кариерата си като... старши творчески директор. Гост-лектор. Лекуващ се циник.
Моята мечта е... да завърша магистратура по изящни изкуства или да напиша роман (какво клише!).
Когато мисля за бъдещето, виждам... приключения.
Възхищавам се на... работещите майки в рекламата.
В бъдещето човешките същества ще бъдат... по-малко тактилни. Страхувам се, че един ден може да не познаваме чувството да отвориш книга или да държиш фотоалбум.
Уча се от... гледането. Звучи страховито, но наблюдаването на успешните хора около теб е бързо и безплатно обучение.
Първото нещо, което правя, когато се събудя, е да натисна снууз бутона. Още и още. Не обичам да се будя рано. Пишете ми в 2 през нощта и ще ви отговоря, но в 8 сутринта – няма шанс.
А последното нещо преди да си легна е... да се намажа с обилни количества овлажнител.
В бъдещето технологиите... ще направят всичко прекалено лесно и бързо.
Ако можех да направя света съвършен,... не бих. Съвършенството е скучно.
Моята най-голяма екстравагантност са... дрехите. Мисля, че стилът е израз на креативност, дори когато банковата ти сметка не е съгласна.
Вярвам,... че нещата се развиват така, както трябва. Понякога не получаваш работата, но не защото не си бил подходящ за нея, а защото тя не е била подходяща за теб. Рано или късно ще попаднеш на мястото си.
Не вярвам в... ласкателството. Хората винаги го разпознават.
Успехът е... изтощителен. Вълнуващ. Процес.
Моята кауза (или мисия) е... да направя така, че жените не просто да се чувстват добре в рекламният бранш, но и да чувстват, че могат да бъдат лидери в него.
Проблемът, който се опитвам да разреша в момента, е... как да се облека за Хелоуин.
Ако трябва да обясня на един марсианец с какво се занимавам... бих му казала, че решавам човешки проблеми с помощта на творчески решения. Или ще взема безразборни мисли в съзнанието си, ще ги напиша на лист хартия и ще ги нарисувам.
Искам да променя... разликата в заплащането на мъже и жени. Стига вече!
Никога няма да забравя... първите си снимки. Буквално припаднах. Паднах върху един шкаф.
Обичам да работя с хора, които... са безцеремонно себе си.
Ако можех да бъда известна личност от миналото, бих била... Гертруд Щайн.
Офисът на бъдещето... надявам се да има някаква структура. Не мога да работя без такава.
Ако можех да сменя професията си, бих била... сценарист. Или собственик на магазин за винтидж облекло.
Най-голямото предизвикателство на бъдещето ще бъде... осъществяването на връзка между хората.
кариера лектор Пет минути със... работа реклама
Успехът е да си щастлив вкъщи Оля Антонова, управляващ партньор на семейната марка вина "Трастена", пред "Кариери"